b'\n_START_ARTICLE_\nDavid Coulthard\n_START_SECTION_\n\xc5\xbdivljenjepis\n_START_PARAGRAPH_\nDavid Marshall Coulthard, bolj znan kot David Coulthard, je \xc5\xa1kotski dirka\xc4\x8d Formule 1, ki od sezone 2005 dirka za mo\xc5\xa1tvo Red Bull Racing. Prvo prilo\xc5\xbenost na dirkah Formule 1 je dobil po smrtni nesre\xc4\x8di legendarnega Brazilca Ayrtona Senne na Veliki nagradi San Marina 1994. Sezono 1994 je za\xc4\x8del kot testni voznik Williamsa, po tragi\xc4\x8dni nesre\xc4\x8di pa nadomestil Senno. Po sorazmerno uspe\xc5\xa1ni sezoni 1995 se je preselil k McLarnu, kjer pa ob hitrej\xc5\xa1ih finskih sovoznikih, Miki H\xc3\xa4kkinenu, od sezone 2002 pa Kimiju R\xc3\xa4ikk\xc3\xb6nenu, ni pri\xc5\xa1el do izraza. Kljub dose\xc5\xbeenim 13 zmagam in 61 stopni\xc4\x8dkam ga ne moramo \xc5\xa1teti za odli\xc4\x8dnega dirka\xc4\x8da, kajti njegovi mo\xc5\xa1tveni kolegi so ga praviloma premagovali, H\xc3\xa4kkinen pa je ob njem celo osvojil dva zaporedna naslova prvaka v sezonah 1998 in 1999. Dosegel je eno drugo mesto v prvenstvu (2001) in \xc5\xa1tiri tretja (1995, 1998, 1998, 2000). Je peti na lestvici dirka\xc4\x8dev z najve\xc4\x8d dose\xc5\xbeenimi to\xc4\x8dkami, kjer je tudi najbolje uvr\xc5\xa1\xc4\x8deni Britanec, toda to je, glede na to da je ve\xc4\x8dji del svoje kariere dirkal z zelo konkuren\xc4\x8dnimi dirkalniki, razumljivo, ni pa dosegel tistega kar si vsi dirka\xc4\x8di najbolj \xc5\xbeelijo, naslova svetovnega prvaka. V sezoni 2007 je mnoge presenetil z nekaj zelo borbenimi dirkami, skupno pa je dosegel deseto mesto s \xc5\xa1tirinajstimi prvenstvenimi to\xc4\x8dkami.'